Lothar Matthäus

Lothar Herbert Matthäus (født 21. mars 1961) er en tidligere tysk fotballspiller og nåværende fotballtrener. Matthäus regnes som en av sin generasjons beste spillere. Han var kaptein på  verdensmesterlag i 1990, og ble kåret til årets spiller i Europa samme år. Matthäus er spilleren med flest kamper gjennom tidene i fotball-VM. Han deltok i hele fem VM-sluttspill, og har spilt 25 VM-kamper.

Spillerkarriere 
Matthäus startet sin fotballkarriere i Borussia Mönchengladbach som midtbanespiller. Han debuterte i Bundesliga i 1979, og ble raskt fast på laget. Han debuterte på det vesttyske landslaget i 1980, og var med i den vesttyske EM-troppen som ble europamestere samme år. Han deltok også i VM 1982, hvor Vest-Tyskland ble tapende finalist, og EM 1984, hvor vesttyskerne røk ut i det innledende gruppespillet.

Sommeren 1984 ble Matthäus kjøpt av Bayern München, hvor han ble vesttysk ligamester tre sesonger på rad, og var en av ligaens mest målfarlige midtbanespillere. I sin fjerde sesong på Olympiastadion, ble Matthäus og Bayern «bare» nummer tre, og etter denne sesongen flyttet Matthäus til Italia og Internazionale, hvor han ble lagkamerat med sin landsmann Andreas Brehme, og senere også Jürgen Klinsmann. På landslaget tapte Matthäus nok en VM-finale i 1986, mens man ble slått ut i semifinalen i EM på hjemmebane i 1988.

I løpet av sine fire sesonger i Inter, ble Matthäus seriemester i 1989, og gikk til topps i UEFA-cupen i 1991. Sesongen 1990/91 scoret Matthäus hele 16 mål i Serie A fra sin midtbaneposisjon, og kom på andreplass på toppscorerlisten. Etter å ha opplevd to finaletap på rad i VM, gikk også Vest-Tyskland, nå med Matthäus som kaptein, helt til topps i 1990.

Matthäus returnerte til Bayern sommeren 1992. Han gikk glipp av EM-sluttspillet i Sverige på grunn av skade. I sin andre periode i Bayern, ble Matthäus etterhvert omskolert til libero («fri» mann i midtforsvaret), og han var med på å vinne fire nye ligamesterskap, samt en ny seier i UEFA-cupen i 1996. Noen seier i den gjeveste europacupen fikk han imidlertid aldri oppleve. Det nærmeste han kom var i 1999, da Bayern ga fra seg ledelsen i sluttminuttene, og tapte finalen mot Manchester United.

Landslagskarriere 
Matthäus spilte sitt fjerde VM-sluttspill i 1994, hvor tyskerne ble slått ut i kvartfinalen. Noen måneder etter turneringen, valgte Matthäus å trekke seg tilbake fra det tyske landslaget, men da hans arvtaker på landslaget Matthias Sammer ble skadet kort tid før 1998-VM, ble Matthäus overtalt til å gjøre comeback. Han fikk dermed med seg sitt femte VM-sluttspill, og satte rekord for antall spilte VM-kamper. Matthäus er, sammen med den meksikanske keeperen Antonio Carbajal, de eneste spillerne som har deltatt i fem VM-sluttspill.

Matthäus valgte å fortsette på landslaget også etter VM-sluttspillet, og avsluttet landslagskarrieren med sitt fjerde EM-sluttspill i 2000, 20 år etter hans første sluttspill. Han forlot Bayern München samme år, og avsluttet karrieren med en halv sesong i den amerikanske klubben New York/New Jersey MetroStars. Han har senere vært trener for , og ble i januar 2006 ansatt som trener i den brasilianske klubben Atletico Paranaense.

Personlig 
Per 2017 har Lothar Matthäus vært gift fem ganger: med Silvia, Lolita Morena, Marijana Kostic, Kristina Liliana Cudinov og Anastasia Klimko.

Karriere som spiller 

* Kun seriekamper.

Meritter 
 Vest(tysk) ligamester: 1984/85, 1985/86, 1986/87, 1993/94, 1996/97, 1998/99, 1999/2000.
 Italiensk ligamester: 1988/89.
 Vinner av UEFA-cupen: 1990/91, 1995/96.
 Verdensmester: 1990 (tapende finalist i 1982 og 1986).
 Europamester: 1980.
 Årets spiller i Europa: 1990.
 150 landskamper, 23 mål.

Referanser

Eksterne lenker 
 
 
 
 

Tyske fotballspillere
Tyske fotballtrenere
Spillere i Fotball-EM 1980
Spillere i Fotball-VM 1982
Spillere i Fotball-EM 1984
Spillere i Fotball-VM 1986
Spillere i Fotball-EM 1988
Spillere i Fotball-VM 1990
Spillere i Fotball-VM 1994
Spillere i Fotball-VM 1998
Spillere i Fotball-EM 2000
Fotballspillere for Borussia VfL 1900 Mönchengladbach
Fotballspillere for FC Bayern München
Fotballspillere for FC Internazionale Milano
Fotballspillere for MetroStars
Fotballtrenere for SK Rapid Wien
Fotballtrenere for FK Partizan
Fotballtrenere for Club Athletico Paranaense
Fotballtrenere for Maccabi Netanya FC
Trenere for Ungarns herrelandslag i fotball
Trenere for Bulgarias herrelandslag i fotball
Verdensmestere i fotball
Europamestere i fotball
Personer fra Erlangen